**Predkladacia správa**

Na základe § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov a podľa článku 31 Legislatívnych pravidiel vlády Slovenskej republiky Ministerstvo zdravotníctva Slovenskej republiky (ďalej len „ministerstvo zdravotníctva“) predkladá návrh poslanca Národnej rady Slovenskej republiky Zdenka SVOBODU na vydanie zákona, ktorým sa mení a dopĺňa zákon č. 219/1996 Z. z. o ochrane pred zneužívaním alkoholických nápojov a o zriaďovaní a prevádzke protialkoholických záchytných izieb v znení neskorších predpisov (tlač 437) (ďalej len „poslanecký návrh zákona“).

Ministerstvo zdravotníctva k predloženému poslaneckému návrhu zákona uvádza:

**Všeobecne**

Poslanecký návrh zákona má za cieľ umožnenie používania skríningových testovacích súprav policajtmi pri výkone dohľadu nad bezpečnosťou a plynulosťou cestnej premávky v prípadoch, kedy má policajt pri kontrole vodiča podozrenie, že je pod vplyvom omamných a psychotropných látok a vypustenie účinnej, no obsolentnej a nevykonateľnej právnej úpravy zriaďovania protialkoholických záchytných izieb.

Podľa posúdenia predkladateľa poslanecký návrh zákona nebude mať vplyv na rozpočet verejnej správy, podnikateľské prostredie, nebude mať sociálne vplyvy, vplyvy na informatizáciu spoločnosti ani vplyvy na životné prostredie. Návrh zákona taktiež podľa posúdenia predkladateľa nebude mať vplyv na služby verejnej správy pre občana ani na manželstvo, rodičovstvo a rodinu.

**Stanovisko**

Navrhuje sa zavedenie možnosti používať skríningové testovacie súpravy na zisťovanie možného ovplyvnenia vodičov omamnými alebo psychotropnými látkami. Ministerstvo vnútra Slovenskej republiky zabezpečilo skríningové testovacie sady na zistenie prítomnosti omamných a psychotropných látok (drog) v organizme vodiča. Zabezpečené boli testovacie súpravy fy. Dräger DrugCheck 3000. V súvislosti s ich zavádzaním do výkonu služby bolo zistené, že súčasné znenie zákona č. 219/1996 Z. z. o ochrane pred zneužívaním alkoholických nápojov a o zriaďovaní a prevádzke protialkoholických záchytných izieb v znení neskorších predpisov (ďalej len „zákon”) neupravuje možnosť používania predmetných skríningových testovacích súprav policajtmi pri výkone dohľadu nad bezpečnosťou a plynulosťou cestnej premávky. Pri vyšetrení vodiča, či nie je pod vplyvom omamných a psychotropných látok, by mal policajt postupovať podľa ustanovenia § 5 ods. 5 citovaného zákona, kde však možnosť vykonania vyšetrenia prostredníctvom skríningovej testovacej súpravy absentuje, ustanovenie upravuje len možnosť vyšetrenia orientačným testovacím prístrojom, o ktorého existencii pre tieto účely nemáme vedomosť. Z uvedeného dôvodu sa pri zisťovaní možného ovplyvnenia vodiča omamnými alebo psychotropnými látkami v súčasnosti postupuje podľa ustanovenia § 5 ods. 7 citovaného zákona, čo je však komplikované, časovo zdĺhavé a finančne náročné. Vzhľadom na skutočnosť, že skríningové testovacie súpravy používajú policajné zložky v susediacich štátoch, je potrebné novelizovať zákon, ktorým dôjde k zjednodušeniu a zrýchleniu vykonávania orientačného vyšetrenia na prítomnosť omamných a psychotropných látok v organizme vodiča, čo v konečnom dôsledku umožní efektívnu elimináciu vodičov jazdiacich pod vplyvom omamných a psychotropných látok.

Ďalej sa navrhuje vypustenie § 6 až § 11 zákona, ktoré upravujú zriaďovanie protialkoholických záchytných izieb z dôvodu, že tieto ustanovenia sú obsolentné a v podmienkach Slovenskej republiky dlhodobo nevykonateľné z právnych, medicínskych, ekonomických a praktických dôvodov, opísaných v odôvodnení predkladaného návrhu.

Ministerstvo zdravotníctva považuje návrh zákona, ktorého predmetom je zjednodušenie a zrýchlenie vykonávania orientačného vyšetrenia na prítomnosť omamných a psychotropných látok v organizme vodiča a vypustenie obsolentnej právnej úpravy protialkoholických záchytných izieb vo vecnej rovine za správnu iniciatívu.

Uvedený návrh je z hľadiska princípu efektívnej verejnej správy a zásady hospodárnosti z pohľadu aplikačnej praxe žiaduci a potrebný. Zjednodušenie a zrýchlenie vykonávania orientačného vyšetrenia na prítomnosť omamných a psychotropných látok v organizme vodiča prispeje k efektívnemu nakladaniu s verejnými zdrojmi a zvýšeniu bezpečnosti cestnej premávky.

Právna úprava protialkoholických záchytných izieb, ktorá je obsiahnutá v zákone vychádza z pôvodného zákona z 50.-tych rokov minulého storočia, kedy československé socialistické zdravotníctvo prebralo na seba represívnu úlohu chrániť spoločnosť pred ohrozujúcim správaním ľudí pod vplyvom alkoholu ich umiestňovaním do protialkoholickej záchytnej izby.

Protialkoholická záchytná izba nie je v zmysle účinnej právnej úpravy, a teda zákona, zriaďovaná za účelom zabezpečenia zdravotnej starostlivosti, a ani sa v nej občanovi neposkytuje zdravotná starostlivosť. Aktuálne účinná právna úprava stanovuje, že je zriaďovaná a prevádzkovaná s cieľom zabezpečenia verejného poriadku mesta alebo obce. Lekár, ako osoba poskytujúca zdravotnú starostlivosť, výlučne posudzuje zdravotný stav osoby pred jej umiestnením v protialkoholickej záchytnej izbe, a nerozhoduje o jej umiestnení v protialkoholickej záchytnej izbe (o tom rozhoduje policajt).

Podľa Ústavy Slovenskej republiky je zároveň v súčasnosti právne nemožné obmedziť na osobnej slobode osobu bez psychózy, resp. duševného ochorenia, prostredníctvom jej umiestnenia v ústavnom zdravotníckom zariadení bez toho, aby o jej umiestnení rozhodol súdu. Uvedená skutočnosť predstavuje závažnú právnu prekážku realizácie právnej úpravy umiestňovania osoby do protialkoholickej záchytnej izby podľa zákona.

Ak je nevyhnutné osobe poskytnúť zdravotnú starostlivosť, musí byť táto osoba aj v prípade, ak by bola zriadená protialkoholická záchytná izba, premiestnená do príslušného ústavného zdravotníckeho zariadenia.

Prítomnosť lekára v protialkoholickej záchytnej izbe, ako takú, zákon ani nepredpokladá. V súčasnosti, aj bez prevádzkovania protialkoholickej záchytnej izby v zmysle § 6 až 11 zákona, je osobám pod vplyvom alkoholu rušiacim verejný poriadok v meste či v obci po nahlásení občanmi na tiesňovú linku poskytovaná zdravotná starostlivosť v rámci ambulancie záchrannej zdravotnej služby, ktorá im na nahlásenej adrese poskytuje neodkladnú zdravotnú starostlivosť. V prípade, že posádka vozidla záchrannej zdravotnej služby nevie alebo nemôže poskytnúť adekvátnu zdravotnú starostlivosť, vezie osobu pod vplyvom alkoholu do najbližšieho ústavného zdravotníckeho zariadenia. Ak ide o osobu s príznakmi otravy alkoholom alebo ak je podozrenie, že osoba je pod vplyvom návykovej látky, alebo o osobu so zranením, prípadne s inou poruchou zdravia, ktorá si vyžaduje odborné lekárske ošetrenie, umiestňuje sa táto osoba na základe odporúčania lekára na príslušné oddelenie nemocnice. To znamená, že v súčasnosti je poskytovanie zdravotnej starostlivosti osobám pod vplyvom alkoholu, rušiacim verejný poriadok v meste či v obci, zabezpečené aj napriek neexistencii protialkoholických záchytných izieb.

V minulosti boli záchytné izby zriaďované ako „poriadkové zariadenia“, avšak tieto by v súčasnosti, s pôvodne upraveným personálnym obsadením a materiálno - technickým vybavením, nespĺňali súčasné náročné medicínske kritériá na pozorovanie stavu pacienta s rizikom vzniku závažných život ohrozujúcich komplikácií. Lekár alebo iný kompetentný zdravotnícky pracovník (zdravotnícky záchranár alebo sestra) by s ohľadom na materiálno - technické vybavenie protialkoholickej záchytnej izby neboli schopní poskytnúť osobe pod vplyvom alkoholu potrebnú zdravotnú starostlivosť (napr. MR vyšetrenie, CT vyšetrenie, RTG vyšetrenie atď.), a preto by ju museli opäť previesť do najbližšieho ústavného zdravotníckeho zariadenia na urgentný príjem, kde lekár vie na základe zrealizovaných diagnostických vyšetrení posúdiť či sa pacientovi zmenil jeho zdravotný stav.

Keďže pri umiestnení osoby v protialkoholickej záchytnej izbe sa nejedná o poskytovanie zdravotnej starostlivosti, nemôže byť pobyt v nich, resp. poskytovaná starostlivosť či vykonávané činnosti, hradené z verejného zdravotného poistenia. Z tohto dôvodu zákon ustanovuje, že náklady na jej prevádzku hradí obec. Obce však ani v minulosti neboli schopné finančne pokryť prevádzku protialkoholickej záchytnej izby. Výberom poplatkov od klientov za umiestnenie v protialkoholickej záchytnej izbe sa pokrylo iba 15 % nákladov nevyhnutných na ich prevádzku. Preto i z ekonomických dôvodov protialkoholické záchytné izby zanikli a nové napriek požiadavkám samotných obcí dodnes nevznikli, keďže § 11 ods. 1 zákona ustanovuje úhradu za prevádzku záchytnej izby vo výške 600 Sk na lôžko a deň, čo predstavuje cca 20 EUR, v rámci ktorej nie je v súčasnosti možné takúto prevádzku zabezpečiť.

Stotožňujeme sa s tým, že zriaďovanie protialkoholických záchytných izieb na základe § 6 a 7 zákona je v súčasnosti podľa platných právnych predpisov v rezorte zdravotníctva v praxi nevykonateľné.

Z dôvodu, že záchytná izba nie je zdravotníckym zariadením a ani sa počas umiestnenia v nej občanovi neposkytuje zdravotná starostlivosť a mala by byť zriaďovaná s cieľom zabezpečenia verejného poriadku mesta alebo obce, Ministerstvo zdravotníctva Slovenskej republiky považuje návrh zrušiť súčasnú obsolentnú právnu úpravu za odborne správny. Netreba opomínať fakt, že občan pod vplyvom alkoholu, aj ten, ktorý má poškodené zdravie (napr. rozbitá hlava alebo iné ochorenia vnútorného charakteru) nie je problémom len dotýkajúcim sa oblasti poskytovania zdravotnej starostlivosti, ale v prvom rade je problémom sociálno - existenčným (zima a zbytočné úmrtia občanov na ulici) a poriadkovým problémom.

Zo schválenej Stratégie prevencie kriminality a inej protispoločenskej činnosti v SR do roku 2028 nateraz Ministerstvu zdravotníctva Slovenskej republiky spolu s Ministerstvom vnútra Slovenskej republiky naďalej vyplýva v rámci plnenia strategického cieľa č. 4: Zvyšovanie ochrany verejných priestorov a pocitu bezpečia úloha č. 4.1.5 Vypracovanie návrhu mechanizmu na obnovu činnosti protialkoholických izieb a predloženie na Radu vlády SR pre prevenciu kriminality, preto je aj po schválení navrhovaného zrušenia súčasnej právnej úpravy protialkoholických izieb potrebné, aby prišlo k vytvoreniu nového modelu fungovania záchytných izieb.

*Medzirezortné pripomienkové konanie*

Ministerstvo zdravotníctva Slovenskej republiky podľa čl. 31 ods. 1 Legislatívnych pravidiel vlády Slovenskej republiky prerokovalo svoje stanovisko k poslaneckému návrhu zákona v pripomienkovom konaní, ktoré sa uskutočnilo od 10. októbra 2024 do 18. októbra 2024. V rámci pripomienkového konania bolo uplatnených celkovo 10 pripomienok; z toho jedna bola označená ako zásadná.

Ministerstvo vnútra SR v rámci pripomienkovaného konania uplatnilo túto pripomienku, ktorú označilo ako zásadnú:

K čl. I

Ministerstvo vnútra Slovenskej republiky nesúhlasí s vypustením § 6 až 11 v bode 3 návrhu zákona.

Odôvodnenie:

Ministerstvo vnútra Slovenskej republiky uskutočnilo niekoľko stretnutí k obnoveniu činnosti protialkoholických záchytných izieb, ktorých sa zúčastnili zástupcovia Policajného zboru a Združenia náčelníkov mestských a obecných polícií. Polícia poukázala na nevyhnutnú potrebu obnovenia záchytných izieb, nakoľko by boli prínosné z dôvodu ochrany zdravia a bezpečia občanov. Združenia mestských a obecných polícií naďalej trvá na zachovaní protialkoholických izieb s tým, že je potrebné rozbehnúť ich činnosť.

Ministerstvo vnútra Slovenskej republiky v spolupráci s Ministerstvom obrany Slovenskej republiky plánuje zriadenie protialkoholických izieb pri novej nemocnici v Prešove, čomu predchádza analýza technického zabezpečenia, personálnych a finančných nákladov. Súčasnú právnu úprava zriaďovania a prevádzkovania protialkoholických záchytných izieb je potrebné zachovať s nasledovnými zmenami:

- zrealizovať pilotný projekt prevádzkovania protialkoholickej izby vo vybranom meste v spolupráci s príslušnou nemocnicou za účelom nastavenia štandardov činnosti protialkoholických izieb a ich ďalšieho financovania,

- presunúť kompetenciu zriaďovania protialkoholickej izby na regionálny subjekt, pretože potencionálni klienti sú spravidla z celého regiónu a nie z jedného mesta alebo obce,

- upraviť platby klientov vzhľadom na súčasné náklady,

- zjednodušiť spôsob zriadenia a štandardizácie minimálnych požiadaviek protialkoholickej izby.

Ministerstvo zdravotníctva SR nesúhlasí s vyššie uvedenou pripomienkou Ministerstva vnútra SR, je potrebné ju neakceptovať. Aktuálnu právnu úpravu protialkoholických záchytných izieb je potrebné zrušiť, a to z nasledujúceho dôvodu:

Rovnako ako vyplýva z odôvodenia vznesenej pripomienky súčasná právna úprava zriaďovania a prevádzkovania protialkoholických izieb je v praxi nevykonateľná a je potrebné prijať novú právnu úpravu.

Nová právna úprava by mala upravovať umiesťovanie osôb pod vplyvom alkoholu do určených priestorov za zohľadnenia medzinárodnoprávnych a ústavných rámcov týkajúcich sa obmedzovania osobnej slobody. V rámci prípravy tejto právnej úpravy je potrebné určiť kompetentný subjekt na zriaďovanie a prevádzkovanie takýchto priestorov, vyčísliť náklady na prevádzkovanie takýchto priestorov a kompetencie a personálne zabezpečenie osôb poskytujúcich dohľad nad umiestnenými osobami vrátane určenia profilu a kritérií pre umiesťovanie osôb do týchto priestorov, pričom je potrebné mať na zreteli účel ich zriadenia a prevádzkovania a to je zabezpečenie verejného poriadku mesta alebo obce a nie poskytovanie zdravotnej starostlivosti.

V súčasnosti, aj bez prevádzkovania protialkoholickej záchytnej izby v zmysle § 6 až 11 zákona, je osobám pod vplyvom alkoholu rušiacim verejný poriadok v meste či v obci po nahlásení občanmi na tiesňovú linku poskytovaná zdravotná starostlivosť v rámci ambulancie záchrannej zdravotnej služby, ktorá im na nahlásenej adrese poskytuje neodkladnú zdravotnú starostlivosť. V prípade, že posádka vozidla záchrannej zdravotnej služby nevie alebo nemôže poskytnúť adekvátnu zdravotnú starostlivosť, vezie osobu pod vplyvom alkoholu do najbližšieho ústavného zdravotníckeho zariadenia. Ak ide o osobu s príznakmi otravy alkoholom alebo ak je podozrenie, že osoba je pod vplyvom návykovej látky, alebo o osobu so zranením, prípadne s inou poruchou zdravia, ktorá si vyžaduje odborné lekárske ošetrenie, umiestňuje sa táto osoba na základe odporúčania lekára na príslušné oddelenie nemocnice. To znamená, že v súčasnosti je poskytovanie zdravotnej starostlivosti osobám pod vplyvom alkoholu, rušiacim verejný poriadok v meste či v obci, zabezpečené aj napriek faktickej neexistencii protialkoholických záchytných izieb zriadenej na základe obsolentných ustanovení § 6 až 11 zákona č. 219/1996 Z. z.

Vo vzťahu k časti odôvodnenia, v ktorej sa uvádza, že „Ministerstvo vnútra Slovenskej republiky v spolupráci s Ministerstvom obrany Slovenskej republiky plánuje zriadenie protialkoholických izieb pri novej nemocnici v Prešove, čomu predchádza analýza technického zabezpečenia, personálnych a finančných nákladov.“ MZ SR opätovne požiadalo o písomné vyjadrenie aj zástupov FN Prešov, ktorý aj po zmene zriaďovateľa potvrdzujú stanovisko zaslané MZ SR dňa 24.01.2024, že neplánujú zriadenie protialkoholických izieb a to ani pri novej nemocnici v Prešove.

Ministerstvo zdravotníctva Slovenskej republiky s ohľadom na vyššie uvedené odporúča vláde Slovenskej republiky **vyjadriť s poslaneckým návrhom súhlas**.